
PARIMET UDHËHEQËSE  
 
Lëndët zgjedhore të lira kanë për qëllim të mundësojnë zhvillimin e potencialeve të secilit nxënës dhe të kontribuojnë në motivimin e nxënësve për të mësuar, si dhe për t’u orientuar në mënyrë të pavarur në arsimimin e mëtejmë. Për realizimin e këtij qëllimi, organizimi, planifikimi dhe zbatimi i lëndëve zgjedhore të lira udhëhiqen nga parimet e mëposhtme:  
1. Secila lëndë zgjedhore e lirë kontribuon në përvetësimin e kompetencave të përcaktuara me standardet nacionale për arsimin fillor  
Secila lëndë zgjedhore e lirë planifikohet rreth kompetencave konkrete (njohuri, shkathtësi dhe vlera/qëndrime) që janë të përfshira në standardet nacionale. Duke pasur parasysh se standardet nacionale tregojnë kompetencat që nxënësit duhet t’i fitojnë gjatë arsimit fillor, nga lëndët e veçanta zgjedhore të lira jo gjithmonë pritet të mundësojnë përvetësimin e plotë të kompetencave të parapara, por të kontribuojnë në përvetësimin e tyre.
Pjesa më e madhe e kompetencave nga standardet nacionale fitohen nëpërmjet mësimit të lëndëve të detyrueshme mësimore, por ndër to ka edhe të tilla që nuk mbulohen plotësisht nga rezultatet e të mësuarit dhe/ose nga aktivitetet mësimore të lëndëve të detyrueshme. Pikërisht nga lëndët zgjedhore të lira pritet që të ofrojnë plotësimin e nevojshëm të njohurive, shkathtësive dhe vlerave/qëndrimeve që mbulohen vetëm pjesërisht nga lëndët e detyrueshme mësimore.   
2. Shkolla ofron lëndë zgjedhore të lira në pajtim me interesat e nxënësve 
Shkolla duhet të ofrojë gamë të gjerë dhe të larmishme të lëndëve zgjedhore të lira nga kategori të ndryshme, të cilat përshtaten me interesat e nxënësve, në pajtim me moshën dhe nevojat e tyre aktuale. Është veçanërisht e rëndësishme që lëndët e ofruara zgjedhore të lira të jenë tërheqëse për shumicën e nxënësve. Tërheqshmëria e tyre varet nga fakti nëse nxënësit i përjetojnë ato si interesante, të dobishme dhe argëtuese. Me fjalë të tjera, lëndët zgjedhore të lira duhet të dallohen nga lëndët e detyrueshme mësimore jo vetëm sipas temave/përmbajtjeve mbi të cilat fokusohen, por edhe sipas qasjes së përgjithshme në realizimin e përmbajtjeve.
Lëndët zgjedhore të lira duhet t’u ofrojnë nxënësve përvoja konkrete, nëpërmjet të cilave ata mund të fitojnë kompetenca në fushën kognitive, emocionale, sociale dhe psikomotorike, në pajtim me karakteristikat e tyre zhvillimore, potencialet dhe prirjet. Njëkohësisht, nga lëndët zgjedhore të lira pritet t’u mundësojnë nxënësve që t’i zbulojnë “pikat e tyre të forta” dhe shkathtësitë që nuk mund të bëhen të dukshme gjatë orëve të tjera mësimore, duke u dhënë kështu mundësinë të afirmohen para bashkëmoshatarëve të tyre. Në këtë mënyrë, lëndët zgjedhore të lira zhvillojnë qëndrim pozitiv të nxënësve ndaj shkollës dhe i motivojnë ata për arritje më të larta në lëndët e detyrueshme mësimore. Me fjalë të tjera, lëndët e ofruara zgjedhore të lira, të cilat e pasurojnë veprimtarinë edukativo-arsimore të shkollës dhe përjetohen si interesante dhe të dobishme nga nxënësit, kontribuojnë në rritjen e tërheqshmërisë së përgjithshme të vetë shkollës dhe në përmirësimin e klimës së përgjithshme për të mësuarit në shkollë.  
3. Lëndët zgjedhore të lira janë gjithëpërfshirëse  
Lëndët zgjedhore të lira duhet të jenë në dispozicion për të gjithë nxënësit. Kriteri i vetëm për përfshirjen e nxënësve në një lëndë të caktuar zgjedhore të lirë është interesi i shprehur, pavarësisht nga gjinia e tyre, përkatësia etnike, aftësitë, statusi socio-ekonomik, gjendja shëndetësore, suksesi në lëndët e detyrueshme dhe/ose dallimet e tjera. Duke pasur parasysh se gjatë realizimit të tyre ekziston hapësirë e hapur për respektimin e stilit të të mësuarit dhe të ritmit të të mësuarit, si dhe përparimit të secilit nxënës, lëndët zgjedhore të lira duhet të jenë mbështetje si për nxënësit me nevoja të veçanta arsimore, ashtu edhe për nxënësit që janë të talentuar dhe kanë dhunti në fusha të ndryshme.  
Me rëndësi të veçantë është që aktivitetet mësimore në kuadër të lëndëve zgjedhore të lira të jenë të orientuara drejt nxënësve dhe të harmonizuara me nevojat e tyre individuale, me respektim të plotë të dallimeve ndërmjet nxënësve. Në këtë mënyrë sigurohet mundësia që secili nxënës t’i njohë dhe t’i zhvillojë maksimalisht aftësitë, potencialet dhe njohuritë e veta. Njëkohësisht, qasja e tillë kontribuon që nxënësit të zhvillojnë vetëbesim, por edhe të besojnë se aftësitë e tyre nuk janë të dhëna njëherë e përgjithmonë dhe se ato mund të zhvillohen me përpjekje dhe punë. Një qëndrim i tillë ndaj aftësive personale kontribuon që nxënësit t’i vendosin vetes qëllime reale që janë në përputhje me karakteristikat dhe mundësitë e tyre, si dhe të mos dorëzohen lehtë kur përballen me vështirësi në arritjen e qëllimeve të përcaktuara. 
Organizimi i lëndëve zgjedhore të lira nxit përzierjen e nxënësve nga vite të ndryshme në kuadër të së njëjtës periudhë arsimore. Përfitimet kryesore të një qasjeje të tillë qëndrojnë në faktin se mundësohet mësimi i nxënësve “më të vegjël” nga nxënësit “më të rritur” nëpërmjet bashkëpunimit të ndërsjellë dhe zhvillohet përgjegjësia sociale te nxënësit “më të rritur” në marrëdhënie me nxënësit “më të vegjël”.
4. Lëndët zgjedhore të lira janë të ndjeshme ndaj gjinisë dhe promovojnë barazi gjinore  
Një pjesë e madhe e lëndëve zgjedhore të lira mund të promovojnë barazinë gjinore duke përjashtuar stereotipet e qarta gjinore nga përmbajtjet e tyre dhe duke përfshirë përmbajtje që ofrojnë modele pozitive identifikimi si për djemtë ashtu edhe për vajzat, si dhe që bëjnë thirrje për qëndrim kritik ndaj pabarazisë gjinore. Me fjalë të tjera, sa herë që është e mundur, lëndët zgjedhore të lira duhet të shfrytëzohen për të vënë në dukje pasojat negative të respektimit të ngurtë të normave, pritshmërive dhe roleve gjinore, si dhe faktin se gjinia nuk duhet të përbëjë bazë për vlerësim dhe pushtet të ndryshëm.   
Përveç kësaj, ndër lëndët e ofruara zgjedhore të lira duhet të ketë të tilla që, të paktën pjesërisht, u kushtohen përvetësimit të njohurive rreth faktit se normat dhe rolet gjinore nuk janë të pandryshueshme, si dhe faktit se stereotipet gjinore mund të çojnë në pasoja serioze individuale dhe shoqërore, ndër të cilat më problematike është përhapja e lartë e dhunës me bazë gjinore. Pritet që këto lëndë, nëpërmjet përmbajtjeve të përmendura, të mundësojnë ndërtimin e një qëndrimi negativ ndaj të gjitha formave të diskriminimit gjinor, përfshirë edhe diskriminimin në bazë të orientimit seksual.  
Barazia gjinore mund të promovohet edhe nëpërmjet nxitjes së interesimit të nxënësve për pjesëmarrje në lëndët zgjedhore të lira pavarësisht gjinisë, përkatësisht të çliruar nga presioni i pritshmërive stereotipike të lidhura me gjininë. Kjo është veçanërisht e rëndësishme kur bëhet fjalë për lëndë që mjedisi i konsideron tipike për një gjini të caktuar (për shembull, lënda zgjedhore Gatimi) ose të ndara sipas gjinisë (siç janë një pjesë e madhe e lëndëve me karakter sportiv-rekreativ).   
5. Sa herë që është e mundur, lëndët zgjedhore të lira zhvillojnë kompetenca ndërkulturore te nxënësit  
Shkolla duhet t’i shfrytëzojë lëndët zgjedhore të lira për të nxitur zhvillimin e kompetencave ndërkulturore te nxënësit dhe për të promovuar karakterin multikulturor/shumetnik të shtetit tonë. Një qasje në këtë drejtim është ofrimi i lëndëve që përfshijnë përmbajtje multikulturore dhe në këtë mënyrë sigurojnë njohuri për ngjashmëritë dhe dallimet në kulturat e bashkësive të ndryshme etnike që jetojnë në vendin tonë. Një qasje tjetër është organizimi i realizimit të lëndëve zgjedhore të lira (së paku gjysma e atyre që ofrohen) në mënyrë që të sigurohet ndërveprim ndërmjet nxënësve që mësojnë në gjuhë të ndryshme mësimore. Qasja e tretë është kombinimi i dy qasjeve të mëparshme – realizimi i lëndëve zgjedhore të lira që përfshijnë përmbajtje multikulturore mund të zhvillohet përmes ndërveprimit midis nxënësve nga gjuhë të ndryshme mësimore.   
Qasja e parë mund të zbatohet në të gjitha shkollat, pavarësisht nga gjuha e mësimit. Kjo do të thotë se çdo shkollë duhet të ofrojë lëndë zgjedhore të lira që i kushtohen plotësisht ose pjesërisht përvetësimit të njohurive për veçoritë kulturore/etnike të të gjithë atyre që jetojnë në shtetin tonë, si dhe theksimit të interesave dhe vlerave të përbashkëta të të gjithë qytetarëve që u përkasin bashkësive të ndryshme etnike. Natyrisht, në një pjesë të lëndëve zgjedhore të lira nuk do të jetë e mundur të përfshihen përmbajtje multikulturore (si p.sh. kur përmbajtjet i përkasin lëndës së kimisë ose fizikës), por secila shkollë duhet ta shfrytëzojë çdo mundësi për t’u dhënë karakter multikulturor të gjitha lëndëve zgjedhore të lira që e mundësojnë këtë, pa marrë parasysh kategorinë në të cilën bëjnë pjesë. Në të njëjtën kohë, kjo i imponon shkollës përgjegjësinë që të pengojë promovimin e stereotipeve për bashkësitë e tjera etnike nëpërmjet lëndëve zgjedhore të lira dhe theksimin e etnocentrizmit, përkatësisht vlerësimin e veçorive kulturore të bashkësive të tjera etnike nëpërmjet prizmit të kulturës vetjake.  
Dy qasjet e tjera janë të zbatueshme vetëm në shkollat dygjuhësore dhe tregjuhësore, në të cilat një pjesë e konsiderueshme e lëndëve zgjedhore të lira mund të realizohen me grupe “të përziera” të nxënësve që mësojnë në gjuhë të ndryshme mësimore. Qasjet me grupe nxënësish të “përziera” sipas gjuhës janë më të lehta për t’u zbatuar kur bëhet fjalë për lëndë zgjedhore të lira, aktivitetet e të cilave mundësojnë që ndërveprimi ndërmjet nxënësve të mos varet tepër nga komunikimi verbal (veçanërisht në mjedise ku nxënësit nuk e njohin mjaftueshëm gjuhën e “tjetrit”). Këto qasje do të promovojnë integrimin ndëretnik nëse lëndët realizohen me grupe nxënësish të baraspeshuara nga aspekti gjuhësor, nëpërmjet respektimit të rregullave për zhvillimin dygjuhësor të aktiviteteve dhe trajtimit të barabartë të të gjithë nxënësve të përfshirë, pavarësisht nga gjuha e mësimit, përkatësisht nga përkatësia etnike e nxënësve. 
6. Lëndët zgjedhore të lira janë njësoj të rëndësishme sa lëndët e detyrueshme  
Udhëheqësia e shkollës dhe mësimdhënësit duhet të angazhohen për zbatimin e lëndëve zgjedhore të lira me të njëjtin përkushtim si për lëndët e detyrueshme. Mësimdhënësit duhet të forcojnë kompetencat e tyre për realizimin e lëndëve konkrete zgjedhore të lira, veçanërisht kur bëhet fjalë për ato që janë jashtë fushës së arsimit të tyre formal. Për të gjitha lëndët zgjedhore të lira që u përkasin fushave të cilat nuk përfshihen në lëndët që ata japin, mësimdhënësit duhet të kenë prirje dhe njohuri të fituara shtesë për fushën përkatëse të lëndës, por edhe shkathtësi të duhura për realizimin e orëve të këtyre lëndëve nëpërmjet zbatimit të qasjeve bashkëkohore, të bazuara në aktivitete të orientuara drejt nxënësit.  
 
 
LLOJET E LËNDËVE ZGJEDHORE TË LIRA 
 
Në periudhën e parë arsimore (klasa I-III), lëndët zgjedhore të lira realizohen në formën e aktiviteteve të lira që udhëhiqen nga mësimdhënësi i klasës që është përgjegjës për paralelen, në marrëveshje me nxënësit. Gjatë kohës së paraparë për lëndën zgjedhore të lirë (2 orë mësimore në javë), secili nxënës nxitet që vetë të zgjedhë se çfarë dëshiron të bëjë me nxënësit e tjerë në grup, si plotësim i asaj që është mësuar tashmë gjatë javës. Kështu, për shembull, një grup nxënësish mund të vizatojë mbi një temë që do ta zgjedhë vetë, një grup tjetër mund të dramatizojë një tekst, një grup i tretë mund të kërcejë me muzikë të caktuar etj. Në mënyrë alternative, e gjithë paralelja mund të zgjedhë një aktivitet të përbashkët që është në funksion të:  
• mbështetjes së zhvillimit personal dhe social të nxënësve (për shembull, një nga punëtoritë e shumta të ofruara nga Edukimi për shkathtësitë jetësore),
• zgjerimit/thellimit të njohurive nëpërmjet aktiviteteve projektuese nga një lëndë ose nga një temë që lidh disa lëndë, si për shembull, të përgatisin herbarium me bimë dhe t’i shënojnë emrat e tyre (Shkencat natyrore dhe Gjuha amtare), ose të paraqesin në mënyrë grafike të dhëna për hapësirat e shkollës, bankat, karriget, etj. (Matematikë dhe Shoqëri), dhe
• zhvillimit të shkathtësive themelore të TIK-ut, si për shembull, përdorimi i programeve për vizatim në kompjuter, përdorimi i tastierës për shkrim dhe të ngjashme. 
Nxënësve të periudhës së dytë dhe të tretë të arsimit fillor (klasat IV-VI dhe VII-IX) u ofrohet mundësia të zgjedhin nga katër kategori të lëndëve zgjedhore të lira:  
(1) lëndë zgjedhore për zgjerimin/thellimin e njohurive nga lëndët e detyrueshme mësimore (për shembull: analizimi dhe shkrimi i poezisë, arsyetimi matematikor-logjik, mbrojtja e mjedisit jetësor, etika e religjioneve, kultura klasike, gratë përgjatë historisë, programimi, piktura/vizatimi/skulptura, këndimi solo, vallet popullore). 
(2) lëndë zgjedhore për përkrahjen e interesave të nxënësve që nuk janë pjesë e lëndëve mësimore (për shembull: fotografia, kopshtaria/hortikultura, punëtori teatrore, gatimi, gdhendja në dru, origami, modelimi) 
(3) lëndë zgjedhore për mbështetjen e zhvillimit personal dhe social të nxënësve (për shembull: edukimi për shkathtësitë jetësore, edukimi për barazi gjinore, punëtori multikulturore, edukimi financiar) 
(4) lëndë zgjedhore me karakter sportiv-rekreativ[footnoteRef:1] (për shembull: futbolli, basketbolli, hendbolli, volejbolli, ping-pongu, joga, pilates, vallëzimi modern).   [1:  Nxënësit që marrin pjesë në klube sportive, në kuadër të aktiviteteve jashtëmësimore, nuk mund ta zgjedhin të njëjtin sport si lëndë zgjedhore.   ] 

Lista e lëndëve të këtij lloji mund të ndryshojë nga njëra periudhë e shkollës fillore në tjetrën, me qëllim që të ndjekë dallimet e moshës në interesat e nxënësve dhe mundësitë e kuadrit mësimor të përfshirë në mësimin klasor dhe lëndor.   
Nxënësit zgjedhin dy lëndë zgjedhore të lira gjatë një viti shkollor – një për gjysmëvjetorin e parë dhe një tjetër për gjysmëvjetorin e dytë. Lëndët që nxënësi i zgjedh për vitin aktual shkollor duhet t’u përkasin kategorive të ndryshme. Gjithashtu, gjatë një periudhe arsimore, nxënësi nuk mund ta zgjedhë dy herë të njëjtën lëndë, përveç rasteve kur bëhet fjalë për lëndë nga e njëjta fushë, por në nivele të ndryshme (për shembull, Programimi 1 dhe Programimi 2). Në realizimin e aktiviteteve të një lënde të caktuar zgjedhore marrin pjesë nxënës që ndajnë një interes të përbashkët, pa marrë parasysh nëse mësojnë në të njëjtën paralele (për shembull, IVa), në paralele të ndryshme të së njëjtës klasë (për shembull, klasa VI) ose në klasa të ndryshme brenda të njëjtës periudhë arsimore (për shembull, klasat VII–IX). Me këtë rast, është e rëndësishme që i gjithë grupi të marrë pjesë së bashku dhe në mënyrë të vazhdueshme në realizimin e lëndës zgjedhore.
 
 
PËRCAKTIMI I LËNDËVE ZGJEDHORE TË LIRA NË SHKOLLË 
 
Në periudhën e parë arsimore, lëndët zgjedhore të lira realizohen në formën e aktiviteteve të lira që organizohen brenda paraleles, në formë pune në grupe të vogla ose me të gjithë paralelen. Mësimdhënësi i klasës u ofron nxënësve mundësinë e zgjedhjes ndërmjet këtyre dy formave të punës dhe, sipas interesit të shprehur nga shumica e nxënësve në paralele, i organizon aktivitetet e lira. Nëse nxënësit zgjedhin të punojnë të gjithë së bashku, hapi i radhës është që atyre t’u ofrohet mundësia të zgjedhin nëse aktiviteti do të jetë në funksion të mbështetjes së zhvillimit personal dhe social, të zgjerimit/thellimit të njohurive nëpërmjet aktiviteteve projektuese, apo të zhvillimit të shkathtësive themelore të TIK-ut.  
Në periudhën e dytë dhe të tretë arsimore, listat e lëndëve zgjedhore të lira që do të ofrohen varen nga interesat e vetë nxënësve, të shprehura në nivel shumë më konkret. Për këtë arsye, listat ndryshojnë nga njëra periudhë e arsimit fillor në tjetrën dhe nga njëra shkollë në tjetrën. Kjo do të thotë se çdo shkollë ofron dy lista – një për nxënësit e periudhës së dytë dhe një tjetër për nxënësit e periudhës së tretë arsimore. Përcaktimi i lëndëve zgjedhore të lira në shkollë bëhet në bazë të listës së lëndëve zgjedhore të lira që përgatitet dhe publikohet nga Byroja e Zhvillimit të Arsimit (BZhA). 
BZhA-ja në faqen e saj publikon listë të lëndëve të lira zgjedhore sipas kategorive, të cilat janë:  
· të përgatitura nga BZhA-ja ose  
· të propozuara nga mësimdhënësit/shkollat ndërsa të miratuara nga BZhA-ja.   
Lista përditësohet njëherë në vit, ku:  
· gjatë periudhës tetor – dhjetor, shkollat dhe mësimdhënësit në BZhA  dorëzojnë propozime për lëndë të reja zgjedhore të lira 
· BZhA-ja i shqyrton propozimet dhe i miraton ato më së voni deri në prill të vitit aktual shkollor  
· lëndët e miratuara shtohen në listën e publikuar në faqen e BZhA-së dhe bëhen të qasshme për përzgjedhje në vitin e ardhshëm shkollor.   
Në bazë të kësaj liste, çdo shkollë harton listën e vet të lëndëve zgjedhore të lira që do t’u ofrojë nxënësve. Me këtë rast, shkolla:  
· mund të ofrojë listë të plotë ose listë të shkurtuar, në pajtim me mundësitë kadrovike, hapësinore dhe organizative  
· detyrimisht siguron përfaqësim të së paku katër lëndëve zgjedhore të lira nga secila kategori  
· kujdeset që oferta të jetë e larmishme, gjithëpërfshirëse dhe e harmonizuar me interesat dhe nevojat e nxënësve.   
Lista e lëndëve zgjedhore të lira në nivel shkolle futet në sistemin elektronik (e-ditari), ku përgatitet për përzgjedhjen e mëtejshme nga ana e prindërve/kujdestarëve.  
Me këtë qasje sigurohet:  
· ofertë e standardizuar dhe cilësore e lëndëve në nivel nacional
· transparencë dhe qasshmëri më e madhe e lëndëve zgjedhore të lira 
· zvogëlim i varësisë nga mundësitë ekskluzive kadrovike të shkollës 
· rol i përforcuar i interesave të nxënësve gjatë krijimit të ofertës.  

Përcaktimi i mësimdhënësve për realizimin e lëndëve zgjedhore të lira 
Në bazë të listave të formuara të lëndëve zgjedhore të lira (sipas interesit të shprehur nga nxënësit), pas shprehjes së interesit nga ana e mësimdhënësve dhe/ose me propozim të aktiveve profesionale dhe drejtorit, Këshilli i mësimdhënësve përcakton mësimdhënësit që do të jenë përgjegjës për realizimin e tyre. Me këtë rast, merret parasysh se lëndët për zgjerimin/thellimin e përmbajtjeve nga lëndët e detyrueshme mësimore mund të udhëhiqen vetëm nga mësimdhënësit e lëndëve/fushave përkatëse. Për kategoritë e tjera të lëndëve, angazhimi i mësimdhënësit nuk duhet domosdoshmërisht të jetë i lidhur drejtpërdrejt me lëndët që ai/ajo i ligjëron, nëse vetë ai/ajo ka prirje personale dhe profesionalizëm shtesë të fituar për udhëheqjen e një lënde nga një temë/fushë e caktuar (për shembull, një mësimdhënës i shkencave natyrore mund të jetë përgjegjës për një lëndë zgjedhore të lirë nga fusha e vallëzimit modern ose e edukimit financiar). Nëse shkolla nuk ka mësimdhënës që mund ta realizojë ndonjërën nga lëndët zgjedhore të lira për të cilën vetë nxënësit kanë shprehur interes, shkolla (me mbështetjen e komunës) duhet të angazhojë mësimdhënës nga një shkollë tjetër ose person tjetër që posedon kompetencat e nevojshme për realizimin e lëndës konkrete.
 
 
PËRPUNIMI I PROGRAMEVE MËSIMORE PËR LËNDËT ZGJEDHORE TË LIRA 

 
Mësimdhënësit e përzgjedhur për realizimin e lëndëve zgjedhore të lira në shkollë janë të obliguar të përgatisin program mësimor për lëndën e tyre.[footnoteRef:2]   [2:  Lëndët zgjedhore të lira nga të gjitha kategoritë, përveç kategorisë së parë, mund të ofrohen si në periudhën e dytë, ashtu edhe në periudhën e tretë arsimore. Mësimdhënësi përgjegjës për atë lëndë mund të ofrojë program të vetëm mësimor për të dyja periudhat, ndërsa gjatë planifikimit të realizimit të orëve duhet të merren parasysh karakteristikat e moshës së nxënësve.  ] 

Formulari i programit mësimor (i paraqitur në Shtojcën I) përmban pjesët dhe komponentët e mëposhtëm:
Pjesa 1: Lidhshmëria me standardet nacionale
Në këtë pjesë paraqiten kompetencat nga standardet nacionale që zhvillohen nëpërmjet realizimit të lëndës (përkatësisht njohuritë, shkathtësitë dhe qëndrimet/vlerat në përvetësimin e të cilave kontribuon lënda).
Pjesa 2: Rezultatet e të mësuarit
Në këtë pjesë paraqiten temat dhe, për secilën temë, përcaktohen komponentët e mëposhtëm, të cilët tregojnë se çfarë pritet të arrihet me studimin/ndjekjen e temës dhe në çfarë mënyre:
· Njohuri/shkathtësi (çfarë pritet që nxënësi të dijë dhe të jetë i aftë të bëjë pas studimit/ndjekjes së temës) 
· Qëndrime/vlera (cilat qëndrime dhe vlera duhet t’i zhvillojë nxënësi nëpërmjet studimit/ndjekjes së temës)  
· Përmbajtje dhe koncepte dhe numri i orëve (cilat përmbajtje e përbëjnë temën, cilat janë konceptet kyçe që nxënësit duhet t’i mësojnë në kuadër të secilës përmbajtje dhe sa orë duhet t’i kushtohen secilës përmbajtje)  
· Shembuj aktivitetesh (lloje të ndryshme aktivitetesh përmes të cilave nxënësit do të fitojnë njohuritë/shkathtësitë dhe qëndrimet/vlerat që lidhen me përmbajtjet konkrete.
Programi mësimor i përgatitur nga mësimdhënësi përgjegjës i dorëzohet bashkëpunëtorëve profesionalë dhe, së bashku me ta, harmonizohet me kërkesat e përcaktuara në modelin përkatës. Pas përfundimit të këtij procesi, programi mësimor i dorëzohet Byrosë së Zhvillimit të Arsimit për mendim profesional. Pas dhënies së mendimit pozitiv nga Byroja, drejtori i shkollës e miraton programin për realizim. Lëndët e miratuara mësimore publikohen në faqen e shkollës. Afati për publikimin e tyre është 25 gushti, pak para fillimit të vitit shkollor.  
Nëse lista e lëndëve zgjedhore të lira të shkollës përmban lëndë që janë miratuar më parë për një shkollë tjetër dhe janë të publikuara në faqen e Byrosë së Zhvillimit të Arsimit, shkolla mund t’i marrë programet mësimore për ato lëndë, t’i publikojë në faqen e vet (me shënimin se janë të marra nga një shkollë tjetër) dhe, në pajtim me to, ta realizojë mësimin.  
 
 
PËRZGJEDHJA DHE ORGANIZIMI I LËNDËVE ZGJEDHORE TË LIRA 
 
Përzgjedhja e lëndëve zgjedhore të lira bëhet nëpërmjet ditarit elektronik, nga ana e prindërve/kujdestarëve në bashkëpunim me nxënësit.  
1. Procedura e përzgjedhjes 
Pas publikimit të listës nga shkolla: 
· sistemi krijon automatikisht fletanketa për secilin nxënës  
· prindërit/kujdestarët marrin njoftim dhe qasje në anketë përmes portalit
  
· përzgjedhja bëhet në periudhën e përcaktuar kohore (prill – më së voni maj). 

Gjatë plotësimit të anketës, për çdo nxënës detyrimisht zgjidhen: 
· dy lëndë kryesore dhe  
· dy lëndë alternative (si opsion rezervë).  
Përzgjedhja është përfundimtare pas dorëzimit të saj dhe përbën bazë për organizimin e mëtejshëm të mësimit.  
Nëse prindi/kujdestari nuk e kryen përzgjedhjen brenda afatit të paraparë, përzgjedhjen mund ta regjistrojë në sistem udhëheqësi i paraleles.   
 
2. Formimi i grupeve 
Në bazë të përzgjedhjeve: 
· shkolla analizon interesin e nxënësve  
· formohen grupe për realizimin e lëndëve zgjedhore të lira sipas përzgjedhjes së parë të nxënësve  
· përzgjedhja alternative merret parasysh nëse:   
o 	nuk ka numër të mjaftueshëm të nxënësve për formimin e grupeve ose  
o 	nuk ekzistojnë kushte për realizimin e një lënde të caktuar.  

Grupet mund të formohen nga nxënës: 
· nga paralelja e njëjtë
· nga paralele të ndryshme nga klasa e njëjtë ose  
· nga klasë të ndryshme në suazat e periudhës së njëjtë arsimore.  
 
3. Organizimi i mësimit 
Lëndët zgjedhore të lira organizohen gjatë vitit shkollor sipas përzgjedhjes së bërë, ku: 
· secili nxënës ndjek nga një lëndë zgjedhore në secilin gjysmëvjetor  
· lëndët realizohen në termine të përcaktuara në orarin mësimor  
· shkolla siguron kushtet e përshtatshme hapësinore, materiale dhe kadrovike për realizimin e tyre.  
Rekomandohet: 
· terminet për realizim të jenë fikse për të gjitha paralelet e së njëjtës periudhë arsimore  
· të mundësohet formimi i grupeve “të përziera” kur kjo është e mundur  
· organizimi të mundësojë shfrytëzim racional të burimeve dhe realizim cilësor të mësimit.   

4. Vazhdimësia e procesit 
Procesi i përzgjedhjes dhe organizimit të lëndëve zgjedhore të lira përsëritet çdo vit shkollor sipas rrjedhës së mëposhtme:  
1. Propozimi i lëndëve të reja (tetor – dhjetor)   
2. Shqyrtimi dhe miratimi nga BZhA-ja (deri në prill)  
3. Publikimi i listës në faqen e BZhA-së 
4. Përzgjedhja nga ana e nxënësve/prindërve (prill – maj)   
5. Formimi i grupeve dhe përgatitja për realizim (para fillimit të vitit shkollor)   
Një qasje e tillë siguron sistem dinamik dhe transparent të lëndëve zgjedhore të lira, i cili u përgjigjet interesave dhe nevojave të nxënësve.
Gjatë sistemimit të nxënësve sipas përzgjedhjes së bërë, merret parasysh se grupi/grupet për një lëndë të caktuar zgjedhore të lirë mund të përbëhen nga nxënës që mësojnë në të njëjtën paralele (për shembull, IVa), në paralele të ndryshme të së njëjtës klasë (për shembull, klasa VI) ose në klasa të ndryshme brenda të njëjtës periudhë arsimore (për shembull, klasat VII–IX).
Në shkollat ku mësimi zhvillohet në dy ose në tri gjuhë, së paku gjysma e lëndëve zgjedhore të lira realizohen me grupe “të përziera” dhe të baraspeshuara nga aspekti gjuhësor me nxënës nga gjuhë të ndryshme mësimore (me përjashtim të shkollave që shumëgjuhësinë e arrijnë nëpërmjet shkollave rajonale që janë në përbërje të tyre). Me këtë rast, merret parasysh se më të përshtatshme për punë me grupe “të përziera” gjuhësore janë lëndët zgjedhore që përfshijnë aktivitete të cilat nuk mbështeten ekskluzivisht në komunikimin verbal ndërmjet nxënësve. Kështu, për shembull, më të vështira për t’u realizuar në grupe të tilla janë lëndët zgjedhore që lidhen me analizimin dhe shkrimin e poezisë ose me edukimin financiar, për dallim nga lëndët zgjedhore që lidhen me programimin dhe artet, si dhe ato me karakter sportiv-rekreativ, të cilat janë shumë më të lehta për t’u realizuar në grupe “të përziera”. Në çdo rast, përgjegjës për realizimin e lëndëve zgjedhore me grupe “të përziera” të nxënësve janë së paku dy mësimdhënës (nga një për secilën gjuhë mësimore të përfaqësuar), të cilët i udhëheqin aktivitetet në mënyrë dygjuhësore, me trajtim të barabartë të të dyja gjuhëve mësimore të përfaqësuara dhe të të gjithë nxënësve të përfshirë.
Për organizimin dhe realizimin e suksesshëm të lëndëve zgjedhore të lira, shkolla është e obliguar t’i sigurojë mjetet dhe materialet e nevojshme. Për shembull, nëse nxënësit janë të interesuar të mësojnë gatim ose kopshtari/hortikulturë, shkolla duhet të sigurojë pajisje dhe enë për gatim, përkatësisht vegla dhe pajisje të tjera për mbjelljen dhe kultivimin e bimëve. Përveç kësaj, shkolla duhet të bëjë organizim optimal të hapësirës, duke u udhëhequr nga programet mësimore të lëndëve zgjedhore. Duhet pasur parasysh se lëndët zgjedhore mund të dallohen sipas kushteve hapësinore që kërkojnë, kështu që disa lëndë mund të organizohen plotësisht ose pjesërisht brenda shkollës (klasë mësimore, sallë sportive, kuzhinë shkollore), ndërsa të tjera në ambiente të hapura (oborr shkolle, kënd lojërash, terren sportiv etj.). Rekomandohet që, gjatë shpërndarjes së lëndëve zgjedhore të lira sipas gjysmëvjetorëve, shkolla të udhëhiqet edhe nga nevoja për sigurimin e kushteve të përshtatshme hapësinore, në pajtim me kërkesat e secilës lëndë zgjedhore.
Me qëllim shmangien e ndërlikimeve rreth kohës së zhvillimit të lëndëve zgjedhore të lira dhe për sigurimin e  kushteve hapësinore për këtë qëllim, nga shkollat pritet të përcaktojnë termine fikse për realizimin e tyre gjatë javës. Kjo do të thotë se duhet të parashihen dy termine në orarin javor (për shembull, ora e pestë të mërkurën dhe ora e parë të premten), të cilat do të vlejnë për të gjitha paralelet e të njëjtës periudhë arsimore. Kjo do të mundësojë që nxënësit të dalin nga paralelet e tyre, të rigrupohen dhe të shkojnë në orën e lëndës zgjedhore të lirë. Nëse për të njëjtën lëndë zgjedhore formohen më shumë grupe, ndërsa mësimin për atë lëndë e zhvillon vetëm një mësimdhënës, atëherë shkolla përcakton më shumë termine gjatë javës, të gjitha të vendosura pas përfundimit të mësimit të lëndëve të detyrueshme, në kuadër të qëndrimit të detyrueshëm në shkollë (5 orë për nxënësit e periudhës së dytë dhe 6 orë për nxënësit e periudhës së tretë arsimore).  
 
PLANIFIKIMI DHE REALIZIMI I MËSIMIT 
 
Lëndët zgjedhore të lira udhëhiqen nga mësimdhënës të periudhës[footnoteRef:3] përkatëse arsimore, të cilët emërohen si përgjegjës për realizimin e tyre, ndërsa sipas nevojës, në punën e orës mësimore, si ndihmës mund të përfshihen edhe mësimdhënës të tjerë, prindër/kujdestarë ose vullnetarë nga komuniteti. Mësimdhënësi përgjegjës për realizimin e lëndës e bën planifikimin, në bazë të programit mësimor. [3:  Lëndët e lira zgjedhore në klasat IV dhe V realizohen nga mësimdhënësit klasorë dhe/ose lëndorë, ndërsa në klasat VI–IX realizohen vetëm nga mësimdhënësit lëndorë.
] 

Për lëndët zgjedhore të lira planifikohet vetëm realizimi i orëve mësimore, ndërsa për këtë qëllim përdoret formulari i dhënë në Shtojcën II. Sipas formularit, për secilën temë mësimdhënësi i merr njohuritë/shkathtësitë dhe qëndrimet/vlerat që janë të përcaktuara në programin mësimor. Më pas, për secilën orë mësimore paraqiten:  
1) data e realizimit të orës 
2) përmbajtjet dhe konceptet konkrete që planifikohet të përfshihen në orë (të marra drejtpërdrejt nga programi mësimor) 
3) skenari i orës mësimore – përshkrim i hollësishëm, hap pas hapi, i aktiviteteve të nxënësve të planifikuara për orën (sipas modelit të skenarit për planifikimin e orës në lëndët e detyrueshme) dhe[footnoteRef:4]  [4:  Nëse bëhet fjalë për program mësimor për një lëndë zgjedhore të lirë që ofrohet në periudhën e dytë dhe në periudhën e tretë arsimore, skenari i orës mësimore duhet të parasheh aktivitete për realizimin e tyre, të cilat u përgjigjen karatkeristikave moshore të nxënësve nga të dyja periudhat.] 

4) mjetet e nevojshme për realizimin e aktiviteteve të përshkruara në skenar. 
Planifikimi javor i realizimit të mësimit në një paralele konkrete përmban vetëm terminet e parapara për realizimin e orëve të lëndëve zgjedhore të lira (dy termine – nga një për secilën orë mësimore). Duke pasur parasysh se realizimi i një lënde të caktuar zgjedhore të lirë nuk lidhet me një paralele konkrete, por me një grup të nxënësve që mund t’u përkasin paraleleve/klasave të ndryshme dhe, njëkohësisht, për nxënësit e një paralele mund të realizohen paralelisht më shumë lëndë zgjedhore të lira, në planifikimin javor mjafton të shënohen vetëm terminet në të cilat realizohen këto lëndë (për shembull, ora e 3-të të mërkurën dhe ora e 2-të të premten). Rekomandohet (siç është shpjeguar më parë) që terminet për realizimin e lëndëve zgjedhore të lira të jenë fikse.
Realizimi i lëndëve zgjedhore të lira duhet të trajtohet me seriozitet të njëjtë si edhe realizimi i lëndëve të detyrueshme. Këto lëndë u japin mësimdhënësve më shumë liri për përdorimin e qasjeve të ndryshme mësimore, por kjo nuk do të thotë se zvogëlohet përgjegjësia e tyre për realizimin e suksesshëm të mësimit dhe arritjen e rezultateve të pritura të të mësuarit. Duke pasur parasysh se oferta e lëndëve zgjedhore të lira hartohet në bazë të interesave të shprehura nga nxënësit, ndërsa realizimi i tyre është në funksion të përmbushjes së interesave të nxënësve në fusha të caktuara, përfshirja e të gjithë nxënësve si pjesëmarrës aktiv gjatë orëve të këtyre lëndëve është me rëndësi thelbësore. Me këtë rast, është shumë e rëndësishme të zbatohet të mësuarit bashkëpunues, por edhe qasja e individualizuar në mësimin e lëndëve zgjedhore të lira, sepse pritet që secili nxënës i përfshirë në një lëndë konkrete të ketë përfitime nga ajo.  
 
NDJEKJA DHE VLERËSIMI I SUKSESIT TË NXËNËSVE  
 
Mësimdhënësit që realizojnë lëndët zgjedhore të lira duhet ta ndjekin dhe ta vlerësojnë vazhdimisht përparimin e secilit nxënës të përfshirë. Që para fillimit të realizimit të mësimit, mësimdhënësit (në bashkëpunim me realizues të tjerë të përfshirë, nëse ka të tillë) duhet të planifikojnë edhe mënyrën e ndjekjes së nxënësve.   
Gjatë realizimit të mësimit, mësimdhënësi: 
· ndjek dhe evidenton rregullsinë e secilit nxënës   
· ndjek angazhimin e secilit nxënës gjatë aktiviteteve dhe kontributin që jep në realizimin e tyre, dhe 
· ndjek dhe vlerëson përparimin e secilit nxënës në përvetësimin e njohurive, shkathtësive dhe vlerave/qëndrimeve të parapara me programin mësimor.   
Vlerësimi i përparimit të nxënësve duhet të bazohet në parimet e vlerësimit formativ. Kjo do të thotë se, gjatë realizimit të orëve mësimore, nxënësit duhet të marrin informata kthyese nga mësimdhënësi për arritjet e tyre dhe për mënyrën se si mund t’i përmirësojnë ato. Me këtë rast, nxënësve duhet t’u mundësohet që edhe vetë të marrin pjesë në vlerësimin e përparimit të tyre, si dhe të përparimit të bashkënxënësve të tyre.   
Vlerësimi përmbledhës për lëndët zgjedhore të lira paraqet një kategori përshkruese e shprehur si: Dallohet, I kënaqshëm ose I pakënaqshëm.[footnoteRef:5] Ai përcaktohet në bazë të: (a) rregullsisë, (b) angazhimit dhe kontributit, dhe (c) përparimit në përvetësimin e njohurive, shkathtësive dhe vlerave/qëndrimeve të përcaktuara me programin mësimor.    [5:  Derisa të jetë në fuqi neni 138 i Ligjit të Arsimit Fillor (“Gazeta Zyrtare e Republikës së Maqedonisë së Veriut” nr. 161/19 dhe 229/20), kategoritë e parapara për vlerësimin përmbledhës të lëndëve zgjedhore të lira do të shndërrohen në nota numerike në këtë mënyrë: Dallohet barazohet me notën 5; I kënaqshëm barazohet me notën 3; I pakënaqshëm barazohet me notën 1. ] 

· Vlerësimi I pakënaqshëm jepet kur nxënësi nuk është i rregullt në orë (mungon pa arsye në më shumë se 1/4 e orëve) dhe/ose nuk i përmbush shumicën e detyrave dhe/ose nuk përpiqet të kontribuojë në realizimin e suksesshëm të aktiviteteve gjatë orës, pavarësisht nëse përparon apo jo.   
· Vlerësimi I kënaqshëm jepet kur nxënësi është i rregullt në orë, është i angazhuar pothuajse gjithmonë kur merr detyra dhe përpiqet të kontribuojë në realizimin e suksesshëm të aktiviteteve gjatë orës, por dukshëm nuk përparon në arritjen e rezultateve të pritshme.   
· Vlerësimi Dallohet jepet kur nxënësi është i rregullt në orë, është i përkushtuar në realizimin e të gjitha aktiviteteve gjatë orëve, duke kontribuar dukshëm në realizimin e tyre dhe i arrin të gjitha rezultatet e pritshme.   
Vlerësimet përmbledhëse jepen në fund të tremujorit dhe në fund të gjysmëvjetorit në të cilin realizohet lënda. Vlerësimi përmbledhës për tremujorin shoqërohet detyrimisht edhe me udhëzime për përmirësim, të cilat duhet ta ndihmojnë nxënësin të arrijë rezultatet e pritshme të të mësuarit për lëndën konkrete. Vlerësimet përfundimtare përmbledhëse të të dy lëndëve që nxënësi i ka studiuar/ndjekur gjatë vitit shkollor shënohen në shtojcën e dëftesës.[footnoteRef:6] Nëse nxënësi ka studiuar/ndjekur një lëndë zgjedhore të lirë në një grup “të përzier” të nxënësve nga gjuhë të ndryshme mësimore, kjo theksohet veçanërisht në shtojcën e dëftesës.   [6:  Derisa të jetë në fuqi neni 138 i Ligjit të Arsimit Fillor (“Gazeta Zyrtare e Republikës së Maqedonisë së Veriut” nr. 161/19 dhe 229/20), vlerësimet përmbledhëse për lëndët zgjedhore të lira shënohen në dëftesë në formë të notave numerike. ] 

Shtojca I – Formular për përgatitjen e programit mësimor për lëndën zgjedhore të lirë 
(Afër secilit element të programit mësimor, me shkronja të kuqe janë shkruar udhëzime shtesë për përgatitjen e tij. Udhëzimet fshihen nga versioni përfundimtar i programit mësimor.)
 
 
Lënda zgjedhore e lirë: ХХХХХХХХХХХХХХХХХХХХХХ (shënohet emri i lëndës) 
 
LIDHJA ME STANDARDET NACIONALE 
 
PËR LËNDËT ZGJEDHORE TË LIRA PËR ZGJERIMIN/THELLIMIN E NJOHURIVE NGA LËNDËT MËSIMORE TË DETYRUESHME:  
Programi mësimor përfshin kompetenca përkatëse nga fusha e mëposhtme Ххххххххх (shkruhet fusha së cilës i përket lënda mësimore):  
Nxënësi/nxënësja di dhe/ose mundet: 
	 
	 


  	Nxënësi/nxënësja kupton dhe pranon se: 
	 
	 


 
Programi mësimor përfshin kompetenca shtesë përkatëse edhe nga fushat e mëposhtme të standardeve nacionale: Ххххххххх 
Nxënësi/nxënësja di dhe/ose mundet:  
	 
	 


  	Nxënësi/nxënësja kupton dhe pranon se: 
	 
	 


 
PËR LËNDËT ZGJEDHORE TË LIRA NGA KATEGORITË E TJERA:  
Programi mësimor përfshin kompetenca përkatëse nga fushat e mëposhtme: Ххххххххх (shkruhen fushat në të cilat thirret lënda):  
 	          Nxënësi/nxënësja di dhe/ose mundet: 
	 
	 


  	Nxënësi/nxënësja kupton dhe pranon se: 
	 
	 


 
 
REZULTATET E TË MËSUARIT 
 
	Tema 1.  ХХХХХХХХ (shënohet titulli i temës): 

	Njohuritë/shkathtësitë: (përdoren frazat e shënuara më poshtë ose të ngjashme për të paraqitur njohuritë/shkathtësitë që pritet të përvetësohen gjatë punës në temë) 

	· Kupton dallimin mes... / Bën dallimin mes... 
· Mund të identifikojë/dallojë ... / Mund të përshkruajë ...  
· Është i/e aftë të .... 
· Kupton se si ... 
· Kupton se ... 
· E di se .... / I di ... 
· Ka njohuri për... 

	Qëndrimet/vlerat: (përdoren frazat e shënuara më poshtë  ose të ngjashme për të paraqitur qëndrimet/vlerat që pritet të përvetësohen gjatë punës në temë) 

	· Respekton ...  
· Konsideron se ... 
· Pranon se ... / Pranon rëndësinë e ... 
· Është i/e gatshëm/me të ndërmerr aktivitete që ...  
· Ka qëndrim kritik/pozitiv/negativ ndaj ... 
· Dënon ... 
· Beson se ... 
· Mbështet .... 
· Kupton se ... 
· Angazhohet për .... 

	Përmbajtjet (dhe nocionet) edhe numri i orëve 
(Shënohen së paku dy përmbajtje që bëjnë pjesë në temë. Në kllapa, nën përmbajtjen, shënohen nocionet kyçe. Në fund shënohet numri i orëve të nevojshme për punë në temë) 
	Shembuj të aktiviteteve: (Shënohen disa shembuj për secilën përmbajtje. Shembujt e shënuar duhet t’i mbulojnë të gjitha njohuritë/shkathtësitë dhe qëndrimet/vlerat e paraqitura më sipër) 

	 ... 
(................) 
numri i orëve: Х 
	 ........  ........ 

	 ... 
(................) 
numri i orëve: Х 
	 ........  ........ 


Vazhdohet në të njëjtën mënyrë me të gjitha temat e tjera të lëndës 
Shtojca II – Formular për planifikimin e orëve për realizimin e lëndës zgjedhore të lirë 
(Pranë secilit element të formularit të planifikimit, me shkronja të kuqe janë shkruar udhëzimet shtesë për përgatitjen e tij. Udhëzimet fshihen nga versioni përfundimtar i planifikimit)  
 
Lënda zgjedhore e lirë: ХХХХХХХХХХХХХХХХХХХХХХ (shënohet emri i lëndës) 
 
	Tema 1. ХХХХХХХХ (shënohet titulli i temës): 
	

	Njohuritë/shkathtësitë: (merren nga programi mësimor i lëndës) 
	

	  
	

	Qëndrimet/vlerat (merren nga programi mësimor i lëndës) 
	

	  
	

	Përmbajtjet (dhe nocionet)
(merren nga programi mësimor i lëndës)  
	Data e realizimit
(shënohet data për secilën orë që planifikohet për punë lidhur me përmbajtjen e dhënë) 
	Skenari i orës  
(shënohen aktivitetet, hap pas hapi, që do të realizohen në orën e paraparë për datën konkrete. Aktivitetet e shënuara mund të paraqesin një përpunim të detajuar të shembujve të aktiviteteve të dhëna në programin mësimor, por mund të jenë edhe plotësisht të reja.)
 
	Mjetet
 (shënohen të gjitha mjetet e nevojshme për realizimin e aktiviteteve të orës konkrete.)


	  
	 
	 ....  .... 
	  

	
	 
	 ....  .... 
	  


Vazhdohet në të njëjtën mënyrë me të gjitha temat dhe përmbajtjet e tjera të programit

